Fakta homma - Jukka Virtanen; Reija Virolainen; Riitta Havukainen; Taneli Mäkelä; Eija Vilpas; Juha Jalasti; Timo Jalasti; Kari Petäjäniemi; Eva Jaakontalo; Pekka Lampela; Tero Malmberg; Jaakko Salo; et al. (1987)
Fakta homma oli TV-2:n vuosina 1986-87 pyörinyt hupisarja, joka koostui muutaman minuutin, enimmillään 15 minuutin mittaisista sketseistä. Alun perin kysymys oli naishahmoista, jotka Riitta Havukainen ja Eija Vilpas olivat opiskeluaikoinaan ideoineet Teatterikorkeakoulun opetusnäyttämölle ja joiden aviomiehiksi mukaan tulivat niin ikään tuolloiset teatterikoululaiset Taneli Mäkelä ja Lasse Karkjärvi. Spede Pasanen innostui nelikon tv-huumorista, jonka hän koki toimivan vastaavanlaisen samastumisen pohjalta kuin Uuno Turhapuronkin (Ilta-Sanomat 20.8.1987), ja tuotti sille rakentuvan elokuvan vuoden 1987 "kakkostuotantonaan". Riitta Havukainen, Eija Vilpas ja Taneli Mäkelä tekivät käsikirjoituksen, ja ohjaajaksi kiinnitettiin Jukka Virtanen, joka oli aloittanut Spede Pasasen tallissa jo 1960-luvulla elokuvien Millipilleri (1966), Pähkähullu Suomi (1967) ja Noin 7 veljestä (1968) ohjaajana. Parinkymmenen vuoden tauon jälkeen syntynyt Fakta homma on myös jäänyt Virtasen toistaiseksi viimeiseksi pitkän elokuvan ohjaukseksi. "Fakta homman tyypit ovat kunnollisia, aivan ällöttäviä ihmisiä ja todella ahdasmielisiä", Havukainen ja Vilpas luonnehtivat elokuvan ensi-illan kynnyksellä. "Heille on yhtä helppo nauraa kuin työkavereilleen tai naapureilleen. Itseäänhän näistä hahmoista ei kukaan tunnista." (Ilta-Sanomat 29.10.1987). Fakta homma kuvattiin videolle ja siirrettiin sitten filmille. Elokuvana se ei menestynyt, mutta tv-sarjana se herätettiin vuosina 1996-97 henkiin - ilman Taneli Mäkelää, jonka Aulis-hahmon kerrottiin tällä välin kuolleen. - Suomen kansallisfilmografia 10:n (2002) mukaan.
Keywords: avioliitto; ennakkoluulot; juhlat; juhannus; leirintäalueet; radio-ohjelmat; rasismi; sukupuoliroolit; taiteilijat; toveruus; miehet; ystävyys; naiset